נעמי טנהאוזר

נעמי טנהאוזר (נולדה ב-27 באוקטובר 1956) היא ציירת ישראלית. יצירותיה עוסקות בגוף הנשי, בהקשריו התרבותיים וההיסטוריים, בגוף המתבגר ובר החלוף. ציוריה מאופיינים בדיוק רב בפרטים, בהומור וצבעוניות עזה. בנוסף, טנהאוזר אוצרת תערוכות ומקימת גלריה "אנטיאה" לאמנות נשים בירושלים.

== ביוגרפיה ==
נעמי טנהאוזר נולדה בשיקגו שבארצות הברית. לאב פיזיקאי ממוצא יהודי גרמני ואם כימאית שווייצרית. עד גיל 5 נדדה משפחתה לבוסטון וללוס אנג'לס כאשר בשנת 1961 עלתה עם משפחתה לישראל והתגוררה בחיפה. בשירותה הצבאי הייתה מורה חיילת בבית ספר שדה באילת ומאז מתגוררת בירושלים. בין השנים 1976-1981 למדה תקשורת חזותית בבצלאל ובשנת 1984 בזמן שהות בניו יורק החלה קריירה כציירת. בין השנים 1986-2006 לימדה טנהאוזר במכללת 'אמונה' ובמוסדות אמנות שונים בירושלים.

בשנת 1994 הקימה עם ריטה מנדס-פלור את גלריה "אנטיאה" לאמנות נשים בירושלים אשר פעלה עד שנת 2009. טנהאוזר אצרה תערוכות בנושאים הקשורים לגוף ולמגדר, בין היתר: "שיער" בבית האמנים בירושלים, 1995, "תודה לך פמלה" (לזכרה של פמלה לוי) בגלריה אנטיאה, 2005, "קליפות אדומות" בסדנת ההדפס בירושלים, 2012 ועוד. בשנת 2019 הציגו טנהאוזר ומנדס-פלור בגלריה אגריפס 12 וגלריה מרי בירושלים את התערוכה ״שמלה, סמלה: שיבה לאנטיאה״, אשר ציינה 25 שנה להקמת גלריה 'אנטיאה' והשתתפו בה מאה אמניות ואמנים.

== חיים אישיים ==
נשואה לצחי קידר (מבעלי חברת התיירות "מטיילים-SK Tours"), ולהם שלושה ילדים. מתגוררת בשכונת בקעה בירושלים.

== יצירתה ==
המוטיבים המרכזיים בציוריה של טנהאוזר הם נשים, גוף והקשר בין הגוף לבין המרחב הסובב אותו.

"נעמי מתארת את האמנות כחלק בלתי נפרד מהמאבק המתמיד של חיי היום יום עם תפיסת העצמי, עם מה ששייך אליו ומה שמחוצה לו... ביצירתה ישנם כל העת מעברים בין ריאליזם, היפר ריאליזם, הפשטה וסימבוליזם שבאמצעותם ובאמצעות מעברים בין טכניקות שונות היא יוצרת דיוקן עצמי וקבוצתי שהוא הזמנה להישיר מבט אל פעולת האמנות ובמיוחד אל הציור הפיגורטיבי כפעולה נפשית וחברתית." - אירנה גורדון.
מבט, שמן על בד, 80x80ס"מ, 1993

תקריב מס. 9, שמן על בד, 25/30ס"מ, 2011
קימונו, שמן על בד, 55.70ס"מ, 2012
בייקון, בעקבות לוסיאן פרויד, שמן על בד, 110/82ס"מ, 2015

==== תכנים בעבודותיה ====
בין השנים 1989–1995 ציירה טנהאוזר נשים וילדות חרדיות. עיסוק זה מהווה חלק מהעלאת שאלות לגבי זהותה כאישה, כיהודייה, כישראלית וכאם. העבודות הוצגו בתערוכה GIRLS GIRLS GIRLS בבית האמנים בירושלים בשנת 1994.

לאחר העיסוק בנשים חרדיות אשר גופן מכוסה החלה טנהאוזר לצייר נשים פלסטיניות, בעיקר מוכרות ירקות שהסתובבו בשכונות הדרומיות בירושלים. בהמשך מצאה טנהאוזר את המכנה המשותף בין שני מגזרים בהן עסקה – נשים חרדיות ונשים פלסטיניות - בדמותן של ילדות בתלבושות אחידות הלבושות בצבעי כחול ותכלת. בעבודות אלה התמודדה טנהאוזר עם זהותה המפוצלת מבחינת לאום והן עם חוויית ההגירה לישראל. בשנת 2006 הוצגו העבודות בתערוכה "שיבולת" במשכן לאמנות בעין חרוד.

עם סיכום שלב זה, שבו ציירה טנהאוזר בעיקר מתוך צילום, עברה טנהאוזר לצייר את דמותה שלה בהתבוננות ישירה מול המראה. זו הייתה הזדמנות לחקור את זהותה כאשה מתבגרת, כמו גם לעבד מחדש את היחס בין הבגד לגוף. בשנת 2013 התערוכה "אין לי שליטה על הידיים" סיכמה מהלך זה בגלריה חנינא.

בשנים האחרונות מציירת טנהאוזר בעקבות אמנים אחרים (לוסיאן פרויד, סינדי שרמן ופבלו פיקאסו), חוקרת מדיומים נוספים כגון: ציור בפלסטלינה, פיסול ווידאו. התערוכה ״תולדות האמנית״ אשר הוצגה ב-2017 בגלריה חנינא בתל אביב, היוותה פריצת דרך עבור טנהאוזר אשר חידשה את השימוש האמנותי בפלסטלינה והפכה אותו לייצוג רגיש של גוף ואירעיות.

== השכלה ==
* 1982 - B.Des. בעיצוב גרפי, האקדמיה לאמנות ועיצוב בצלאל, ירושלים
* 2001 - M.A. חינוך לאמנויות, ברטון קולג' הול, שלוחת אוניברסיטת לידס בישראל.

== תערוכות יחיד ==
* 1988 - עבודות מניו יורק, גלריה מימד, תל אביב (אוצר פנחס כהן גן)
* GIRLS, GIRLS, GIRLS - 1995 בית האמנים, ירושלים (אוצר פסח סלבוסקי)
* 2006 - שיבולת, המשכן לאמנות ע"ש חיים אתר, עין חרוד (אוצר יניב שפירא)
* 2006 - שיבולת, גלריה ארטספייס, ירושלים
* 2013 - אין לי שליטה על הידיים, גלריה חנינא, תל אביב (אוצרת אירנה גורדון)
* 2014 - העלמות בכחול, גלריה עירונית בית קנר, ראשון לציון (אוצרת אפי גן)
* 2017 - תולדות האמנית, גלריה חנינא, תל אביב (אוצר יקיר שגב)
*2018 - וחוזר חלילה, גלריה לאמנות, גבעת חיים (אוצרות חנוש מורג ורותי חינסקי אמיתי)
*2019 - העלמות בכחול, גלריה NOX, יפו העתיקה (אוצרת לימור מרגוליס)
*2021 - לעצור את הזמן, המרכז לאמנות חזותית ע"ש ג׳ינוגלי, ירושלים (אוצרת רונית בקר)

== תערוכות זוגיות ==
* 2008 - אמנית חונכת אמנית, עם שרי הנדלמן, גלריה אנטיאה, ירושלים (אוצרות ריטה מנדס-פלור ונעמי טנהאוזר)
* 2015 - סינדרלה, עם אדוה דרורי, גלריה ברבור, ירושלים (אוצר פסח סלבוסקי)
* 2018 - להסתיר. לגלות. עם נסרין אבו בכר, סדנאות האמנים, ירושלים (אוצרת קורנליה רנץ)
* 2018 - עזרת נשים, עם שרה קוטלר, גלריה המקלט, ירושלים (אוצרת נועה לאה כהן)

== תערוכות קבוצתיות נבחרות ==

== אוספים ==
* אוסף מוזיאון ישראל
*אוסף המשכן לאמנות בעין חרוד
*אוסף סדנת ההדפס, ירושלים
*אוסף מוזיאון על התפר, ירושלים
* אוסף ננסי ברמן ארצות הברית

== אוצרות ==
* 1995 - שיער, בית האמנים, ירושלים (עם קטלוג)
* 1995 - יופי 95', גלריה אנטיאה, ירושלים (עם קטלוג)
* 2005 - תודה לך פמלה, מחווה לזכרה של פמלה לוי, גלריה אנטיאה, ירושלים
* 2008 - אנטיאה דרום, אמניות "אנטיאה" מציגות, מכללת קיי, באר שבע
* 2008-9 - אמנית חונכת אמנית, סדרה של 7 תערוכות בנושא חניכה נשית, גלריה אנטיאה, ירושלים
* 2011 - קליפות אדומות, סדנת ההדפס, ירושלים (עם קטלוג)
* 2012 - בת ציון, נשים והדרתן בירושלים, בית האמנות, מבשרת ציון
* 2014 - גרסת כיסוי, גלריה כורש 14, ירושלים
*2019 - שמלה, סימלה: שיבה לאנטיאה, אוצרות משותפת עם ריטה מנדס-פלור, גלריה אגריפס 12 וגלריה מרי, ירושלים
*2020 - הגדה של פסח, מחווה לפסח סלבוסקי, אוצרות משותפת עם אורי הולבן, גלריה ברבור וכורש 14, ירושלים

== מלגות ופרסים ==
* 1983 - 'נשים למען נשים אמריקה-ישראל', מלגת תמיכה בהפקת כרזות המתנגדות לאלימות נגד נשים
* 2006 - מלגת מפעל הפיס להפקת קטלוג 'שיבולת' לתערוכה במשכן לאמנות עין חרוד
* 2011 - פרס ליצירה אמנותית ע”ש שושנה איש-שלום, בית האמנים, ירושלים
*2017 - תמיכה בהוצאת הספר 'תולדות האמנית', גלריה חנינא, תל אביב

== פרסומים ==
* 1995 - השיער כמשקף מעמד חברתי - קטלוג 'שיער', בית האמנים, ירושלים
* 1998 - עליונים ותחתונים - משקפיים, גיליון מס. 34 בנושא לבוש
* 2006 - רישומים ביוגרפיים - קטלוג התערוכה 'שיבולת', משכן לאמנות עין חרוד
* 2009 - [http://maarav.org.il/archive/?p=1813 עירום חלקי - מאמר ביקורת על תערוכה, אתר האמנות 'מארב']
* 2010 - שיחות עם טליה טוקטלי, חנה בן חיים יולזרי ונטע אלקיים - אתר 'ערב רב'
* 2011 - מאמר ושיחות עם אמניות – קטלוג 'קליפות אדומות', סדנת ההדפס ירושלים
*2017 - ספר אמנית בתערוכה 'תולדות האמנית' (תערוכת יחיד בגלריה חנינא, תל אביב)

== קישורים חיצוניים ==

* [https://www.nomitannhauser.com/ נעמי טנהאוזר, אתר הבית.]
*[https://museum.imj.org.il/artcenter/newsite/he/exhibitions/?artist=%D7%98%D7%A0%D7%94%D7%90%D7%95%D7%96%D7%A8%20%D7%A7%D7%99%D7%93%D7%A8,%20%D7%A0%D7%A2%D7%9E%D7%99&list=%D7%98 נעמי טנהאוזר], באתר מרכז המידע לאמנות ישראלית, מוזיאון ישראל.
*[https://www.womenartandgender.com/july16 נעמי טנהאוזר], באתר העמותה לחקר אמנות נשים ומגדר בישראל, אמנית החודש, יולי 2016
*נעמי טנהאוזר, [http://idits.co.il/he/%D7%A9%D7%95%D7%9C%D7%97%D7%9F-%D7%A2%D7%91%D7%95%D7%93%D7%94.%D7%94%D7%A9%D7%95%D7%9C%D7%97%D7%9F-%D7%A9%D7%9C-%D7%A0%D7%A2%D7%9E%D7%99-%D7%98%D7%A0%D7%94%D7%90%D7%95%D7%96%D7%A8/ 'השולחן של נעמי טנהאוזר'], עדית יזמות חברתית.
*שולמית ישראל, שלולית, [https://www.shlulit.com/post/2019/07/17/%D7%A0%D7%A2%D7%9E%D7%99-%D7%98%D7%A0%D7%94%D7%90%D7%95%D7%96%D7%A8-%D7%A0%D7%95%D7%92%D7%A2%D7%AA-%D7%91%D7%A4%D7%9C%D7%A1%D7%98%D7%9C%D7%99%D7%A0%D7%94-%D7%9B%D7%91%D7%92%D7%95%D7%A3-%D7%94%D7%90%D7%A0%D7%95%D7%A9%D7%99 'נעמי טנהאוזר - נוגעת בפלסטלינה כבגוף האנושי'], 17 ביולי 2019
*מעיין יפה הופמן,ג'רוזלם פוסט, [https://www.jpost.com/Israel-News/Jerusalem-galleries-dress-for-success-589774 Jerusalem galleries ‘dress’ for success], [17 במאי 2019]
* 
*ג'נה רומנו, ערב רב, [https://www.erev-rav.com/archives/english/turning-a-dress-into-a-symbol Turning A Dress Into A Symbol] [22 במאי 2019]
*ברי דייביס, ג'רוזלם פוסט, [https://www.jpost.com/In-Jerusalem/Its-a-womans-world-570790 It’s a woman’s world] [31 באוקטובר 2018]
* 
*אמנות מודרנית בירושלים, [https://caij.co/2015/12/31/cindyrella-awakening-a-legacy-of-feminist-art/ Cindyrella”// awakening a legacy of feminist art at Barbur Gallery״] [31 בדצמבר 2015]
* 

קטגוריה:אמניות ישראליות
קטגוריה:אוצרות ישראליות
קטגוריה:אוצרים ישראלים
קטגוריה:ציירות ישראליות
קטגוריה:ציירים ישראלים
קטגוריה:ישראליות ילידות ארצות הברית
קטגוריה:ישראלים ילידי ארצות הברית
קטגוריה:עולות בשנות ה-1960
קטגוריה:עולים בשנות ה-1960
קטגוריה:בוגרות תיכון חוגים
קטגוריה:בוגרי תיכון חוגים
קטגוריה:בוגרות בצלאל, אקדמיה לאמנות ועיצוב
קטגוריה:בוגרי בצלאל, אקדמיה לאמנות ועיצוב
קטגוריה:ישראליות זוכות פרסים: אמנות
קטגוריה:בקעה: אישים
קטגוריה:ישראליות שנולדו ב-1956
קטגוריה:ישראלים שנולדו ב-1956